Summary: Unha entrevista a un músico arxentino na Radio Galega revela as prácticas de Fraga para gañar votos entre a comunidade de emigrantes.

Juan Carlos Cambas vén de presentar o seu novo traballo, 'A Viaxe', no que rende homenaxe aos seus país, emigrantes galegos na Arxentina. Esta sexta feira, no transcurso dunha entrevista na Radio Galega, o artista e produtor arxentino sinalaba o difícil que era a vida para emigrantes como os seus pais, que puxeron "os seus pés e as súas esperanzas na Arxentina, buscando un futuro mellor para eles e as súas familias". Nun momento da entrevista, no que Cambas apunta que no país americano hai máis votantes galegas que en Lugo e Ourense xuntas, o cantautor se sincera e recoñece que "tampouco coñeces moito do outro lado" do Atlántico, para de seguido facer unha lembranza inquietante. "Teño cidadanía española desde os 18 anos e teño votado algunhas veces sen saber ben a quen votaba. Lembro que unha vez fora (Manuel) Fraga e levara como 400 quilos de polbo ao Centro Galego de Bos Aires e pagábanche 50 dólares por ir votar; entón todos votábamos a Fraga". Esta afirmación espertou a curiosidade do xornalista, que lle preguntou que era iso dos 50 euros, ao que Cambas respondeu: "Cando ías ao correo dábanche un bono por 50 dólares". "Pasan cousas moi raras", engadía.


Summary: O documento acordado polo Ministerio de Sanidade e as comunidades autónomas no Consello Interterritorial de Saúde, publicado este luns, sinala que o alumnado de 12 anos ou máis que sexa contacto estreito dun positivo tampouco levará a cabo corentena se conta coa pauta completa de vacinación

O Ministerio de Sanidade e as comunidades autónomas acordaron o pasado venres no Consello Interterritorial so Sistema Nacional de Saúde importantes cambios nas pautas comúns de actuación nas aulas ante a aparición de casos positivos de COVID-19. O documento acordado foi finalmente publicado este luns, despois de ter sido remitido aos distintos gobernos autonómicos e vén definir un novo marco de actuación ante unha pandemia que mudou notablemente as súas características: máis transmisión do virus, pero moita menor gravidade da enfermidade, grazas sobre todo á vacinación masiva da maior parte da poboación.O documento chama a atención sobre a importancia de "ter en conta o impacto sobre a conciliación familiar e laboral así como o risco que para potenciais coidadores vulnerables pode ter o coidado dos nenos pequenos nunha situación de peche de aulas ou colexios"Na súa introdución, o documento aprobado pola práctica totalidade das comunidades autónomas destaca a importancia de manter a presencialidade nas aulas e o feito de que a poboación infantil ten "moito menor risco de padecer formas graves de COVID-19", cun 50% de casos asintomáticos e un 99,5% de casos sen complicacións graves.Ademais, chama a atención sobre a importancia de "ter en conta o impacto sobre a conciliación familiar e laboral así como o risco que para potenciais coidadores vulnerables pode ter o coidado dos nenos pequenos nunha situación de peche de aulas ou colexios". En consecuencia, o texto aprobado limita as circunstancias nas que unha aula de Infantil, Primaria ou Secundaria pechará ante a aparición de positivos no grupo, sempre que estes sexan "esporádicos".Cando pechará unha aula de Infantil e Primaria?O documento é moi claro ao respecto: unha aula non pechará se non hai cando menos 5 casos positivos confirmados, ou un 20% do alumnado, no caso de aulas pequenas. Todos estes criterios aplicaranse ás actividades extraescolares que se realizan nos centros. Iso si, os centros de educación especial considéranse "contornas vulnerables", aplicándose o indicado na norma para estes grupos e espazos. E que pasa en Secundaria?A alumnado maior de 12 anos (o mesmo que o profesorado e outro persoal do centro) seguirá as indicacións de corentena propostas para a poboación xeral. É dicir, mesmo no caso de ser considerados "contactos estreitos", non deberán levar a cabo corentenas, sempre que estean vacinados coa pauta completa (en Galicia, o 95,1% da poboación entre 12 e 19 anos). Que pasa se hai un positivo? Que debe facer este alumno ou alumna?O centro porá en coñecemento do profesorado e das familias que se detectou un positivo nunha aula, recomendando que nos 10 días seguintes se extremen as precauciónsOs casos confirmados non deben acudir ao centro e deben permanecer illamento un mínimo de 7 días dende o inicio dos síntomas ou dende o diagnóstico en casos asintomáticos. Recoméndase que tampouco as persoas con síntomas compatibles coa COVID-19 acudan ao centro ata ter unha confirmación do seu estado a través dunha proba de detección.Como debe actuar o centro ante a aparición dun positivo?O centro porá en coñecemento do profesorado e das familias que se detectou un positivo nunha aula, recomendando que nos 10 días seguintes se extremen as precaucións e se reduzan todas as posibles interaccións sociais, empregando de forma constante a máscara de protección.Realizaranse probas de detección aos contactos estreitos? Unicamente se realizarán probas aos contactos estreitos vulnerables "ou que vivan en contornas vulnerables".Que pasa se hai máis de 5 positivos nunha aula de Infantil ou Primaria?A aula quedará pechada por un período mínimo de 7 días.Que sucede se se detecta un gran número de positivos en Secundaria?Se se considera que se está a producir transmisión incontrolada, analizarase a necesidade de ampliar as medidas, valorando en última instancia o peche temporal do centroSe se considera que nun centro educativo se está a producir unha transmisión incontrolada, os servizos públicos de saúde das comunidades autónomas realizarán unha avaliación de riscos para analizar a necesidade de ampliar as medidas, valorando en última instancia o peche temporal do centro educativo. Non se recomenda realizar cribados masivos nos centros de ensino, agás que de forma excepcional así o indiquen las autoridades de saúde pública.


Summary: Delegacións de ambas as dúas formacións reuníronse en Compostela. O Bloque entende como unha "prioridade absoluta" derrotar o PP.

Delegacións do BNG e Anova mantiveron no serán desta terza feira unha xuntanza en Compostela a instancias da fronte nacionalista e dentro da rolda de contactos con forzas políticas galegas acordada pola militancia na súa XV Asemblea nacional. Nun comunicado, o BNG informa que lle trasladou a Anova "a súa vontade a sumar para a conformación dunha candidatura nacionalista de esquerdas, en clave de país, que teña o seu centro de decisión en Galiza". Unha candidatura, explican, que xorda dun proceso de acumulación de forzas, "moi especialmente, de colectivos e persoas que se sintan nacionalistas, soberanistas ou galeguistas, máis aló de que teñan ou non militancia organizada". o O BNG tamén comunicou a Anova nesa mesma xuntanza que "respecta pero non comparte" a "estratexia de concorrencia ás eleccións con forzas políticas de ámbito non galego, ao considerar que Galiza precisa máis que nunca un proxecto nacionalista autoorganizado sen supeditacións". O obxectivo dunha candidatura nacionalista é ser "clave na derrota" do partido Popular, algo que o BNG entende como unha "prioridade absoluta" ante a "toxicidade das políticas de Feijóo" para a inmensa maioría da poboación galega.


Summary: Análise económica para 'Nós Diario' do Colectivo Bidán, composto por Manolo Cabarcos, Quico da Silva e Fernando Branco.

Hoxe tramítase no Congreso o Real Decreto-Lei 14/2022, máis coñecido polo "Madrid no se apaga" de Ayuso que polo seu contido amplo e diverso, que vai dende o transporte terrestre, marítimo e aéreo, de persoas e de mercadorías, ás becas e axudas ao estudo e até os enerxéticos, que ocupan menos artigos pero monopolizan o debate. Como xa ten feito, este Goberno presenta un texto confuso, un totum revolutum que dificulta o seguimento dos temas ao modificar moitas outras disposicións, entre elas unha que, co mesmo proceder, afecta a un tema tan sensíbel e central para a chamada "transición xusta" -pola que esperan Cerceda e As Pontes- como para a capacidade de evacuación dos nós de acceso e conexión, que aparece nun texto sobre Ucraína e a illa da Palma. Ademais, ten falta de rigor cando se poñen exemplos do prezo do gas en datas relativas ao conflito en Ucraína: é o caso dos 89 euros do día anterior ao seu inicio e dos 209 do 27 de xullo; manipulación irresponsábel, xa que en 2021 houbo picos de 183 euros e en xuño deste ano mínimos de 78. O efectista título de 'Aforro, eficiencia enerxética e de redución da dependencia enerxética do gas natural', inclúe dous ámbitos: o de aforro e eficiencia e o de fomento da electrificación e incremento das enerxías renovábeis, que contempla medidas relativas ao autoconsumo (rebaixa a obriga temporal de permanencia e introduce un tempo máximo de activación por parte da distribuidora no caso de excedentes), ás redes de transporte e distribución (simplifica a tramitación administrativa no caso de non precisar avaliación ambiental ordinaria, utilidade pública...), tamén ás gasistas (inxección de gases renovábeis) e ao almacenamento (inclusión no réxime retributivo específico, facilita a conversión da xeración hidráulica existente ao funcionamento reversíbel). En relación ao aforro enerxético -de eficiencia non propón nada de nada-, as medidas semellan poucas e limitadas. Só afectan ás Administracións e aos estabelecementos na vía pública, quedando fóra a industria, o transporte e o sector residencial. Tamén son escasas na súa efectividade (1 kWh de electricidade na refrixeración ou na iluminación equivale, como moito, a 0,22-0,66 kWh de aforro de gas) e no seu alcance (o propio Miteco ten a expectativa de chegar, como moito, á metade do obxectivo do 7% de diminución no gas). O seu aspecto máis positivo é o de introducir ou promover o debate social da necesidade urxente e básica do aforro enerxético, non puntual e presente, senón permanente. O prezo da enerxía Porén, a verdadeira medida de aforro enerxético que PSOE-Podemos están a aplicar, co sometemento á UE, non está no texto deste Real Decreto, senón no prezo, que fai da enerxía un ben de luxo e un factor crítico para a viabilidade empresarial. De feito, a demanda de gas na industria (60% do consumo) baixou un 32% en xullo, dato que supera con moito o obxectivo fixado. O texto tamén desprende o cheiro da visión enerxética centralista e uniforme dun Estado no que Galiza xera o 146% da electricidade que demanda, o 84% dela só coa xeración renovábel, mentres Madrid, que é un auténtico sumidoiro, aporta só o 5% da súa demanda, menos do 2% con renovábeis, e pola contra leva a maior recadación fiscal das eléctricas. A demanda eléctrica mensual no primeiro trimestre de 2022 caeu na Galiza un 23% (efecto Alcoa) a respecto da media do período 2011-2021, mentres en Madrid aumentou o 1%. Polo tanto, as medidas de aforro e de diminución do 7% no consumo de gas natural non deben ser uniformes: debe de aforrar máis quen máis consume e menos produce, sobre todo quen escolleu, con prepotencia, non implantar centrais de xeración como os ciclos de gas nos tempos de Esperanza Aguirre e, agora, nin sequera ten un só parque eólico. A complexidade e as incertezas no ámbito enerxético obrigan á elaboración anticipada e urxente do informe de seguimento do PNIEC 2021-2030 no que se debería basear o demandado plan de continxencia a entregar a Bruxelas en setembro. Imos tarde.


Summary: As entidades veciñais, sociais e ecoloxistas que compoñen o Comité Cidadán esixirán a execución da sentencia do Tribunal Supremo que anula a modificación do PXOM de Mugardos que permitiu a instalación da planta de gas. A sentencia, inapelable, afirma que o plan e a planta carecen das necesarias avaliacións de impacto ambiental.

"Esta sentencia pon en evidencia a ilegalidade da planta de Reganosa. Reganosa non ten ningún papel; todas as licencias e autorizacións concedidas deben quedar anuladas porque están baseadas nunha modificiación do PXOM que foi anulada polo TSXG e o Tribunal Supremo". Con esta rotundidade valorou este mércores Humberto Fidalgo, de ADEGA a sentencia do Tribunal Supremo que, como fixera hai catro anos o Tribunal Superior de Xustiza de Galicia, anula a modificación do Plan Xeral de Ordenación Municipal de Mugardos que o Concello realizara expresamente para legalizar a instalación da planta de gas de Reganosa e afirma que o plan e a planta carecen das necesarias avaliacións de impacto ambiental. Os representantes do Comité Cidadán de Emerxencia para a Ría de Ferrol amosaron en rolda de prensa a súa satisfacción por unha sentencia, inapelable, que avala as súas reivindicacións e que confirma, ao seu xuízo, que a planta de gas de Reganosa "é unha instalación que vén funcionando ilegalmente desde hai mais de catro anos", cando o TSXG xa decretara a que non contaba coas autorizacións necesarias para a súa instalación. Porén, os recursos presentados polo Concello de Mugardos e a propia empresa ante o Tribunal Supremo foran permitíndolle operar á planta, que seguiu sendo constestada por numerosos colectivos sociais na comarca de Ferrolterra. "Unha vez que o expediente sexa remitido polo TS ao Concello, o avogado co Comité esixirá a execución da sentencia, e en cascada todos os permisos concedidos posteriormente serán anulados" E agora que? Os representantes do Comité Cidadán afirman que "unha vez que o expediente sexa remitido polo Tribunal Supremo ao Concello, o avogado co Comité Cidadán esixirá a execución da sentencia, e en cascada todos os permisos concedidos posteriormente serán anulados". Afirman que á empresa só lle resta botar man de "manobras dilatorias" e aseguran ser conscientes de que esas manobras "se producirán", pero din que "imos seguir até que esta planta desapareza". Humberto Fidalgo engadiu que "o Goberno de Galicia non se pode enfrontar ao TSXG, ao Supremo e á cidadanía" e reclamou que "cómpre paralizar a planta inmediatamente", pois "non é que a planta estea en precario, está desnuda". O Comité ofrecerá unha nova rolda de prensa o vindeiro martes para informar dos procesos, legais, políticos e de mobilización social, que levarán a cabo a partir de agora O Comité Cidadán ofrecerá unha nova rolda de prensa o vindeiro martes para informar dos procesos, legais, políticos e de mobilización social, que levarán a cabo a partir de agora para forzar a paralización da instalación de Punta Promontorio, en Mugardos. Segundo Manuel Rodríguez, coordinador do Comité Cidadán, "a planta de gas de Reganosa e unha instalación deficitaria que nos custou a todos os usuarios no ano 2011 preto de 58 millóns de euros". Rodríguez engadiu que "a súa produción non acadou o 40 % da capacidade e durante este mes de Xuño debe paralizar a súa actividade entre 8 e 12 horas diarias por falta de contratos de subministro. Os representantes do Comité Cidadán tiveron ademais un recordo emocionado para algúns membros do colectivo que faleceron ao longo dos dez anos que a plataforma leva loitando contra a planta de Reganosa, como Carmelo Teixeiro, José Manuel Gabeiras ou Tino Deive. Os detalles da sentencia A sentencia de 21 páxinas, vai desestimando todos os argumentos presentados polo Concello de Mugardos e por Reganosa, e converte en firme a sentencia do máximo tribunal galego, que hai catro anos xa afirmaba que "a modificación do PXOM, que ten por obxecto viabilizar a planta, non está debidamente xustificada dende o interese público". Unha e outra sentencia deixan claro que "a modificación do planeamento recorrida non tivo outra finalidade que posibilitar a instalación da planta de recepción, almacenamento e regasificación de gas natural licuado nun lugar determinado do solo do Concello de Mugardos". Ademais, as resolucións xudiciais ilegalizan a instalación da planta, ao carecer a regasificadora e a propia modificación do plan de Declaración de Impacto Ambiental, que as sentencias estiman imprescindible neste caso. As resolucións xudiciais ilegalizan a instalación da planta, ao carecer a regasificadora e a propia modificación do plan de Declaración de Impacto Ambiental, que as sentencias estiman imprescindible neste caso O Comité Cidadán leva anos denunciando que "esta planta carece de declaración de impacto ambiental, que debía ser previa e xustificar por que se escolleu esta localización en detrimento de outras. Acolléronse a un sucedáneo: a declaración de efectos ambientais, realizada a medida pola Xunta". Algo que agora tamén sinala a sentencia do Supremo, que deixa claro que a modificación do PXOM "debe someterse a unha avaliación de impacto ambiental, pois só así a administración planificadora e os cidadáns en xeral poderán ter a suficiente ilustración sobre as consecuencias das transformacións anunciadas no medio ambiente". O texto do Tribunal Supremo engade que "cando é un plano o que fai posible a actuación suxeita a avaliación de impacto ambiental, debe avaliarse o impacto ambiental no procedemento de aprobación do indicado Plan". E engade que "aínda cando non se trate de proxectos de execución de obras, instalacións ou actividades, senón de planos, estes deben quedar suxeitos a avaliación de impacto ambiental cando determinan a localización da obra, a instalación, ou a actividade suxeita a avaliación de impacto ambiental, que é o que sucede no caso enxuizado". A sentencia, ademais, obriga o Concello de Mugardos e a Reganosa facerse cargo das costas do xuízo, 2.500 euros o Concello e 2.000 euros a empresa. Mugardos iniciou unha nova modificación do PXOM para legalizar Reganosa Contra a nova modificación puntual do PXOM presentáronse numerosas alegacións e polo tanto a súa aprobación aínda non é definitiva O Concello de Mugardos iniciou hai uns anos o proceso para modificar novamente o PXOM, de xeito que a planta de gas se adaptase á normativa ambiental, para cumprir co plano estatal de ampliación de produción e para aprobar medidas de control de riscos de accidentes graves no entorno da planta de Reganosa. A modificación do PXOM tamén buscaba protexer a Reganosa dunha sentencia xudicial do Supremo coma a coñecida este martes que confirmase a que xa enunciara o TSXG. Finalmente, a modificación do PXOM foi aprobada nun pleno municipal celebrado o 19 de abril de 2012, cos votos a favor de PP, PSOE e BNG e o voto en contra de EU. Porén, contra esta modificación puntual presentáronse numerosas alegacións, e polo tanto a súa aprobación aínda non é definitiva. En calquera caso, ademais, os colectivos que forman parte do Comité Cidadán sosteñen que esta nova modificación contén os mesmos elementos que fixeron ilegal a de 2003, agora anulada. Sentencia do Tribunal Supremo (.pdf) Sentencia do TSXG de 2008 (.pdf)


Summary: De aquí a 2014, a consellaría de Sanidade di que quere construír dúas áreas de xestión clínica nos hospitais e outra en atención primaria. Que é o que vai facer en realidade? Onde o vai facer? Minguará a calidade da atención sanitaria? Que vai pasar cos e as funcionarias laborais que dependen do Sergas?

Durante esta fin de semana, 23 e 24 de novembro, difundíronse a través de correos electrónicos e das redes sociais dúas informacións. Dunha banda, alertábase da intención do Sergas de privatizar o servizo de cardioloxía do hospital de referencia na Coruña, o CHUAC. Da outra, anunciábase unha mobilización no 8º andar deste centro para a quinta feira, día 28, xustamente en contra desa privatización. Porén, os protestos das centrais sindicais decorrerán os días 9 e 10 de decembro, convocados por CIG, CC.OO., Omega e Sindicato Médico. As razóns explicámolas nesta reportaxe. Que é o que pretende o PP facer co sistema de saúde público? Dispor en 2014 de dúas áreas de xestión clínica nos hospitais e unha de atención primaria en cada área sanitaria da Galiza. Este é o obxectivo do decreto que está xa no forno da consellaría de Sanidade e que transpón a lei estatal 15/1997, de 25 de abril, sobre "novas fórmulas de xestión no sistema nacional de saúde". Segundo puido saber Sermos Galiza, as áreas de xestión clínica que estarían previstas serían as que seguen: Lugo = neumoloxía, psiquiatría e o centro de saúde de Vilalba Ferrol = saúde mental A Coruña = cardiovascular (cardioloxía e cirurxía cardíaca), psiquiatría e o centro de saúde de Sada Vigo = farmacia, urxencias, rehabilitación, nefroloxía e o centro de saúde Pintor Colmeiro Pontevedra-O Salnés = farmacia, dixestivo, psiquiatría e o centro de saúde de San Roque, en Vilagarcía Ourense = oncoloxía de paliativos e dixestivo Compostela = neurociencias (neuroloxía, neurocirurxía, neuroradioloxía e neurofisioloxía), cardiovascular (cardioloxía e cirurxía cardíaca) e o centro de saúde da Estrada Son as AXC --área de xestión clínica-- que a Xunta ten previstas, tal e como lles foi confirmado xa ao persoal que traballa nos respectivos centros públicos. Porén, de que estamos a falar cando afirmamos o que vimos de dicir? Que é o que pretende o PP facer co sistema de saúde público? Basicamente, deitar a súa xestión en mans privadas. Chegaron primeiro as áreas de xestión integrada, que deixaron sen autonomía hospitais como o do Salnés, que vai camiño de ficar reducido a centro de saúde; o da Costa, que pasou a depender de Lugo; e o de Verín e O Barco, xestionados canda o de Ourense baixo unha xerencia única da cal é titular Eloína Núñez, a curmá de Feijóo. Autonomía, autoxestión... para a empresa privada Con este decreto que está a cociñar, a consellaría de Sanidade dá un paso máis. "A maioría dos conceptos que implica a xestión clínica poderían ser perfectamente defendíbeis", sinala a enfermeira de Psicoloxía e delegada sindical da CIG-Saúde, María Seixo. E é que o que esta fórmula significa, a priori, é que @s profesionais deixarán de prestar un servizo meramente asistencial para xestionaren el@s propi@s os recursos económicos, humanos e materiais de que dispoñen. Aliás, e tamén a priori, estas áreas nacerían sen entidade xurídica propia. Ripémoslle agora este disfrace de autonomía e autoxestión con que a Xunta do PP presenta os seus plans. Que hai debaixo? Micro-empresas que se poderían facer, na práctica, coa xestión do sistema sanitario público. Por que? Porque así o dispón a lei 15/1997, ao contemplar a posibilidade de as transformar en fundacións ou de dar entrada ao capital privado. E o persoal sanitario? Seguiría a depender do Sergas? A consellaría de Sanidade ten dito que a integración d@s profesionais nas novas áreas é voluntaria. Porén, tampouco isto é verdade. A lei 10/2013, aprobada o 25 de xullo e que fai referencia á vixilancia contra a falsificación de medicamentos, inclúe unha disposición adicional, a quinta, onde se sinala o seguinte: "o persoal sanitario que se integre nas AXC deixará de pertencer ao réxime estatutario para pasar ao réxime laboral". É dicir, deixan de ser traballador@s públicas para depender dunha empresa privada. De non asinaren o acordo de integración "o risco é altísimo; esta lei déixanos aos pés dos cabalos", subliña María Seijo. Malia que a Xunta di que non é posíbel o translado forzoso de profesionais dunhas áreas a outras, a realidade é que o Plan de Ordenación de Recursos Humanos vixente na actualidade xa permite eses translados forzosos. Sanidade pagará para que @s profesionais aforren Así e todo, as repercusións máis importantes inciden na atención sanitaria que carrexan as condicións de funcionamento destas áreas tal e como as pretende implantar o PP. A tan cacarexada 'austeridade' vaise aplicar tamén aquí. Con todo, non será a consellaría quen retalle en servizos de saúde básicos, senón @s propi@s enfermeir@s e médic@s, ao seren el@s quen xestiona as UXC. A cambio de aforrar --literalmente-- a Xunta ofrece --tamén literalmente-- incentivos. É dicir, o Goberno galego vai pagar para que @s profesionais da saúde gasten o menos posíbel en prestacións farmacolóxicas, en probas médicas... e en persoal. Ligar os resultados da área sanitaria non á calidade da atención senón ao aforro, non a criterios de saúde senón a criterios económicos. "Que vai pensar o paciente que teño diante? Que non lle dou un tratamento porque non o necesita ou porque quero cobrar un incentivo?" Coa pregunta retórica que se fai a enfermeira María Seijo concluímos.


Summary: O suicidio é a principal causa desatendida de morte prematura. A comunidade experta alerta dun aumento de tentativas entre a poboación moza, reflexo dun sufrimento que non admite máis demoras.

O suicidio é a segunda causa de morte entre a poboación moza de 15 a 29 anos. Segundo datos da Organización Mundial da Saúde (OMS), até 90% das vítimas tiñan antecedentes de enfermidades mentais, sobre todo, trastornos depresivos. O suicidio é un dos problemas máis graves de saúde pública. No mundo provoca unha morte cada 40 segundos, perto de 800.000 ao ano. Mais por cada suicidio consumado, as tentativas multiplícanse e constitúen o principal factor de risco individual. Na Galiza, das 307 vítimas de suicidio rexistradas en 2020, 14 eran menores de 29 anos e, destas, dúas, menores de 19. O ano anterior, contabilizáronse 17 suicidios en xente moza, 10 en 2018 e 21 en 2017. De acordo coas cifras do Instituto Nacional de Estatística, na última década, 2012 e 2013 marcaron os rexistros máis altos con 29 vítimas por baixo da trintena. Con todo, a comunidade experta advirte de que o número de suicidios "non é fechado" xa que a intencionalidade, en ocasións, é practicamente imposíbel de estabelecer. "A fronteira entre suicidio e accidente é pouco nítida", recolle a Memoria de actividades do Instituto de Medicina Legal da Galiza (Imelga) de 2020. A realidade fóra das cifras A OMS leva anos advertindo da "imprescindíbel" recollida de datos de calidade non só sobre a mortalidade asociada ao suicidio, senón sobre as tentativas autolíticas. Desde o Movemento Galego da Saúde Mental da Galiza defenden a iniciativa e, sobre todo, a importancia de contar "con información precisa, rigorosa e actualizada" que garanta "o anonimato das persoas e a confidencialidade dos datos de carácter clínico-asistencial". Esta información contribuirá a estabelecer plans de prevención eficaces e a mellorar a prestación de servizos ás persoas que acoden aos centros sanitarios tras un intento de suicidio, conclúen, polo que urxe atender a todo canto envolve o dano autoinfrinxido, as tentativas de suicidio e os casos consumados. Neste sentido, a irrupción do coronavirus mudou o panorama da saúde mental e deixou unha fonda cicatriz na sociedade, unha segunda pandemia que se manifesta no elevado número de consultas, urxencias e ingresos relacionados con trastornos alimentarios ou de comportamento, tendencias suicidas e ansiedade. Un incremento que afecta directamente á poboación máis nova. Familias, comunidade escolar, administracións locais e profesionais da psiquiatría encargadas da saúde mental infanto-xuvenil advirten dun agravamento das condutas suicidas en nenos e mozos nos últimos meses, asociado a unha alza de casos graves depresivos en menores que cargan coas tristezas familiares actuais máis coas súas propias. Desesperanza e sufrimento A mediados do mes de outubro, a Policía Local de Teo, na comarca de Santiago, alertou dun incremento dos avisos relacionados con intentos suicidas, coincidindo cunha intervención dos axentes municipais que se resolveu co ingreso hospitalario dunha moza da localidade. Nas mesmas datas, a comunidade educativa dun instituto de Compostela sufriu a perda dunha alumna que acabou coa súa vida. "Con que unha soa persoa se suicide ou o intente, xa é un drama", resume Ignacio Iglesias, concelleiro de Benestar de Teo, quen advirte dun "gran problema social" que transcende persoas e familias concretas. "As Administracións locais non temos competencia en saúde mental pero si en materia de seguridade e benestar. E para iso están os servizos sociais, para axudar as persoas e resolver as súas necesidades". Como traballador social e titular de Benestar, Iglesias observa que as ideas suicidas entre a poboación adolescente responden a distintos factores e complicacións relacionadas coa situación intrafamiliar, a identidade de xénero e os procesos de socialización entre iguais. "Calquera dificultade nun destes tres escenarios pode xerar moita tensión e sufrimento, que é o que conduce ao suicidio". O Concello de Teo ten en marcha un programa de Educación Familiar e varias iniciativas mancomunadas con Vedra e Boqueixón sobre educación sexual e prevención do acoso ou bullying. "O ano pasado o traballo limitouse a manter o contacto coas familias, fóra das escolas, pero este ano retomarase a intervención nas escolas porque son un elemento chave de cara a resolución de dúbidas e conflitos que se poidan dar aí". "Para todo o mundo a pandemia supuxo un cambio drástico", afirma a Nós Diario Eduardo Martínez Lamosa, vogal da sección de Psicoloxía e Saúde do Colexio Oficial de Psicoloxía da Galiza (COPG). "Supuxo a aparición de cadros adaptativos que ocasionaron cambios no estado de ánimo, cadros depresivos, problemas de ansiedade e de conduta". Reaccións negativas que poden comportar un risco engadido cara a problemas maiores. De feito, "hai unha sensación xeral de que está aumentando a frecuencia e a gravidade das condutas autodestrutivas. Non necesariamente con intención suicida, pero si coa idea de provocar algún tipo de dano ou autolesión". A preocupación das familias creceu ao tempo que o fixo a súa demanda en materia de saúde mental. "Cando se fala de poboación infantil e xuvenil as consultas máis habituais teñen que ver con problemas de conduta, dificultades na socialización e na escola", sen perder de vista, advirte, que un problema de comportamento ou unha mala conduta poden ser "unha manifestación máis de algo moito máis grave: un aperto a nivel emocional ou un cadro depresivo que incrementan o risco de conduta suicida". Martínez Lamosa desbota a crenza de que crianzas non se suicidan ou de que a poboación adolescente, "se se porta mal, é porque está nunha etapa de rebeldía". O suicidio é unha realidade tamén nas primeiras etapas da vida, que exixe prevención antes da intervención. "Antes de curar deberíamos precaver, pero as estratexias preventivas son practicamente inexistentes". En consecuencia, o sistema está "saturado", con listas de espera "que xa afectan tamén a rede privada". Desterrar os tabús O estigma e os tabús impediron que durante moito tempo que se falase de suicidio, unha práctica que agora recomenda a comunidade experta. Falar para entender, para detectar que está pasando e reaccionar. "Falar de suicidio non provoca máis suicidio. Si está comprobado que pode producir certo efecto contaxio cando a información que se dá é morbosa, está distorsionada ou exclúe recursos de axuda. Pero se se aborda desde o punto de vista clínico, científico e social e se ofrecen recursos de axuda non só non provocamos un efecto contaxio senón que podemos conseguir todo o contrario: previr e reducir o número de suicidios", di Eduardo Martínez Lamosa. Desde o ámbito educativo hai tempo que advirten esta necesidade. A demanda de formación por parte do profesorado aumentou durante o primeiro curso completo da pandemia e mantense no inicio do actual ante a advertencia de condutas autolíticas entre o alumnado. Só nas comarcas do noroeste, desde o Barbanza ao Ortegal, o curso pasado activouse até en 30 ocasións o Protocolo de prevención, detección e intervención do risco suicida no ámbito educativo, que identifica distintos niveis de actuación e propón accións adaptadas sempre á idade do alumnado mais á situación detectada. "É unha ferramenta moi completa. A dificultade que lle vexo é que son os docentes os que teñen que identificar os factores de risco e non sempre é doado para eles. Moitas veces non saben se cómpre ou non dar a voz de alarma e sobre todo, non saben como actuar cando se está dando unha conduta suicida". María Carmen González Hermo é psicóloga e membro do Grupo de Intervención Psicolóxica en Catástrofes e Emerxencias do COPG. É unha das persoas expertas encargadas de formar o profesorado en materia de suicido a proposta dos Equipos de Orientación Específica, un servizo externo aos centros educativos que atende, entre outras especialidades os trastornos de conduta. "O que nos piden é dotar o profesorado de mecanismos para actuar ante unha crise. Que fago se unha persoa ameaza con tirarse pola ventá? O primeiro é lograr unha zona de seguridade, salvar calquera obstáculo que supoña un risco engadido. Hai que manter a persoa no espazo e no tempo: 'Son fulanita e estou aquí para axudarche. Sei que estás sufrindo...'. Nesta situación hai que gañar tempo. A persoa que temos en fronte non está para tomar decisións, é presa dun impulso, dunha descarga de enerxía que mantén o seu corpo acurralado e nunha situación de máximo perigo. Hai que gañar tempo para que esa emoción se esvaeza". Escoitar e acompañar Os docentes están chamados a observar, identificar e dar aviso de posíbeis factores de risco e sospeitas claras dunha conduta suicida. "É normal que teñan dúbidas ante determinados indicios. Algúns son alleos ao centro educativo e hai factores disparadores moi difíciles de advertir: malas relacións cos compañeiros, unha situación de abuso ou conflitos arredor das redes sociais que están fóra do seu alcance. E cando son coñecedores, xa é tarde". O máis importante é non obviar ningún comportamento anómalo: un cambio no estado de ánimo, na forma de ser, de expresarse ou de relacionarse. Hai xestos que revelan unha despedida. "Comezan a devolver o prestado, a regalar o que máis lles gusta". Pero tamén hai conversas que anticipan unha tensión emocional que se busca ser aliviada sen recorrer á dor física. "Cando unha persoa se para a preguntar polo sentido da vida non está a agochar necesariamente unha conduta suicida ou autolesiva, pero si implica unha petición de axuda, a necesidade dunha explicación a algo que non entende ou de saber que non está soa". Se alguén ameaza con suicidarse hai que prestar atención, di a psicóloga. "Se a advertencia só responde a dúbidas vitais, hai que aclararas, e se non, nesa aclaración detectas outras cousas". González Hermo chama a observar, a escoitar e a acompañar; a desenvolver unha empatía "atrofiada" pola pandemia e por unha interacción social dixitalizada de antes. "A sensación de desesperanza da rapazada é maior" e require unha resposta atenta e colectiva.


Summary: A voceira do partido na Comisión Europea, Ana Miranda, recorda que Europa reclamou que se fixera unha "investigación independente" sobre as circunstancias nas que tivo lugar o tráxico accidente.

A voceira do BNG en Europa, Ana Miranda, destaca que "non é unha boa nova" saber do feche do xuízo polo accidente do Alvia, pois considera que aínda hai moito que investigar. Mentres o xulgado de instrución número 3 de Compostela mantén como acusados ao antigo director de Seguridade do tráfico de ADIF e ao maquinista do tren, o partido nacionalista demanda unha investigación máis profunda. Tamén o fixo así a Unión Europea, que reclamou que se fagan as pesquisas de maneira "independente". "Vemos que a única vía que ten interese por chegar até o final é Europa", comenta a nacionalista. Na opinión da formación política, non hai razóns para que haxa máis atrasos "no cumprimento dos requirimentos do procedemento de infracción". Por iso, veñen de remitir unha pregunta á Comisión Europea para saber cando foron os últimos contactos coas autoridades españolas por este asunto. "Ano e medio despois da apertura dese procedemento queremos saber que pasos deu o Estado español para cumprir a normativa comunitaria e como vai proceder a Comisión Europea", xustifican. Responsábeis políticos "Desde o BNG seguimos pensando que hai responsabilidades políticas no accidente que van máis alá da responsabilidade do maquinista e o antigo director de Seguridade". dixo Miranda. De feito, opinan que o feche "non é atinado cando Adif aínda non realizou a investigación independente que reclama a Comisión Europea no procedemento de infracción aberto en xaneiro de 2019". Se o fin do xuízo polo sucedido en Angrois (Compostela) é visto como un "despropósito", tamén o é o feito de que Renfe aprobara que o tren sinistrado fose despezado.


Summary: Consideran que o novo sistema adoptado pola Coordinadora presenta "problemas de seguridade".

"Cómpre paralizar [as primarias]. Non é legal, non é lexítimo". Así se expresaron os críticos no comité electoral de En Marea, que afirman que o novo sistema elixido para o proceso de votación presenta "problemas de seguridade". Ofrece, afirman, "menos garantías que a anterior". O comité non acepta o cesamento de tres persoas do comité acusadas de acceder ilegalmente ao censo. Considera que a coordenadora (villaristas) está nunha "manobra" para facerse cunha maioría "non lexítima". Anuncia a posibilidade de accións legais para poder acceder ao contido das auditorías. Mentres, todo paira nestes horas en saber se ás primarias que se retoman este sábado concorrerán todos os actores. Hai algúns que apontan máis a non dar paso de participar (Podemos) e outros máis partidarios de facelo. Martiño Noriega xa anunciou que si que votará. Horas antes de se coñecer que se retomabana s primarias, desde Podemos aseguraban que "até que non se reciba a información solicitada [auditorías] e até que non se conte coa certeza plena de que eses procedementos van celebrar con todas as garantías de limpeza, transparencia e equidade non hai elementos para ningún proceso electoral interno". Unha afirmación que deixa interrogantes sobre se participará ou non nas primarias. Desde Esquerda Unida lamentaban a "irresponsabilidade da dirección saínte de En Marea que como resposta e expresión dunha derrota política é quen de poñer en perigo aos procesos de confluencia". Anova partillaba os reproches á dirección que fan EU e Podemos, e demandaba que se "poida votar con limpeza e respectando a vontade das inscritas e inscritos expresada no Plenario do 27 de outubro".


Summary: O xuízo contra a institución relixiosa está fixado para finais de febreiro. O afectado recibiu xa varias chamadas "ameazantes" esixindo a retirada da denuncia ou, do contrario, "non volvería traballar en Ourense".

7.45h = ventilar o salón, recoller o pan, partilo e servilo no comedor8h a 9h = almorzar, recoller os baldes do lixo, ir buscar os xornais e ordenar o salón9h a 10h = fixo na portaría10h a 11.30h = limpar portaría, buscar medicamentos, atender o teléfono, distribuir o correo11.30h a 14h = limpar o comedor, repor vinagre, aceite e azucre, pór as mesas14.15h = hora do xantar: abrir as botellas e axudar a servir e recoller. Nas terzas feiras, encarrregarse do que fai Omar e ficar pendente de D. Lisardo15h = atender na cafetaría Así até completar 14 horas de traballo ao día. É a listaxe de tarefas que a Diócese de Ourense tiña encomendadas a Aser Méndez --identidade fiticia--, con prohibicións expresas referidas a "estar na cociña", "chatear en horas de traballo" e "visitas espirituais". Para alén desta meticulosa distribución horaria, no final da folla de actividades aparecen máis ordes que debía cumprir diariamente: "coidar o aseo e limpeza dos sacerdotes dependentes", "encarregarse dos horarios da calefacción" ou "acudir con prontitude e abrir a porta cando soe a campá". Méndez completaba, en total, 80 horas de traballo semanais. Cobraba por 40. Durante os primeiros catro anos, durmir nas dependencias desta institución relixiosa era máis unha obriga laboral. Malia todo, a Igrexa decidiu despedilo. Na carta que lle entregaron argumenta que a causa son os "comentarios ofensivos" que o empregado tería pendurado no seu perfil persoal da rede social Facebook, en que daba conta da súa situación de "explotación" e explicaba que non fora consciente dela até que amizades e coñecid@s comezaron a llo facer saber. "Debía dar as grazas porque me daban de comer" O relato do acontecido é o que segue: en novembro de 2013 e após solicitar durmir na súa casa e recibir como responsta que "debía dar as grazas porque me daban de comer", Aser Méndez comezou a pasar a noite na súa vivenda. Con todo, adorcemeu dúas veces en horario de traballo e recibiu senllos apercibimentos. Foi entón cando procurou apoio sindical, na CIG-Ourense. Tres días despois recibiu a carta de despedimento. O xulgamento contra a Diócese por estes feitos está fixado para finais deste mes. Segundo explican a central sindical nacionalista e o traballador, a institución relixiosa efectuou varias chamadas "ameazantes" para lle esixir que retirase a denuncia. Do contrario, advertiron, "non volvería traballar en Ourense".


Summary: A titular do xulgado de instrución nº1 de Lugo, Pilar de Lara, ouviu durante unhas nove horas o seu testemuño en relación a delitos cometidos entre xuño de 2011 e abril de 2012, cando era alcalde de Santiago. O ex rexedor ficou en liberdade con cargos

O ex alcalde de Santiago, Gerardo Conde Roa, abandonou o xulgado de instrución nº1 de Lugo imputado polos delitos de prevaricación, tráfico de influencias e suborno. A xuíza Pilar de Lara decretou a súa posta en liberdade con cargos esta segunda feira, após tomarlle declaración durante por volta de nove horas. A súa saída dos xulgados, o conservador, aínda militante do PP, non quixo facer declaracións a respecto da súa situación. Unicamente dixo estar "satisfeito" e reiterou que é "completamente inocente". "Tranquilo e satisfeito" mostrouse tamén o ex concelleiro compostelán de Seguranza cidadá, Albino Vázquez Aldrey, quen xa prestara declaración e atópase en liberdade baixo fianza, polo que entendeu esta nova citación como "a segunda parte" do testemuño que prestara no momento de ser detido, a mediados de febreiro. Ambos están imputados na segunda fase da operación Pokemon, bautizada como operación Manga. Vázquez Aldrey abandonou a súa acta de concelleiro presionado pola súa condición de imputado nunha investigación contra a corrupción. Respecto de Conde Roa, a orde de citación chegoulle ao conservador unha semana despois de que axentes do Servizo de vixilancia aduaneira practicasen no seu domicilio, no casco vello da capital galega, un rexistro en que se incautaron de varias caixas con documentación. Cómpre recordar que o ex rexedor demitiu do seu cargo tras ser imputado nun delito de fraude fiscal que fica aínda pendente de xuízo. Desta volta, a súa comparecencia perante Pilar de Lara estaría relacionada coa súa imputación por prevaricación e tráfico de influencias, malia que o avogado da defensa di descoñecer a causa da citación xudicial. O 14 de febreiro, o mesmo día en que os axentes de Vixilancia Aduaneira rexistraron durante catro horas a vivenda de Conde Roa, foi detido o seu asesor Ángel Espadas, o delegado de Aquagest en Santiago, un promotor cultural e o concelleiro de Seguranza cidadá Albino Vázquez Aldrey. Os dous últimos quedaron en liberdade con cargos e o edil renunciou á súa acta após pagar a fianza que lle impuxo a xuiza instrutora. O alcalde do Carballiño declara na sexta feiraNa sexta feira, tamén ás 10 da mañá, Pilar de Lara tomaralle declaración a Argimiro Marnotes, alcalde do Carballiño (PP), imputado polos delitos de tráfico de influencias e revelación de secretos no marco da operación Pokemon. O rexedor carballiñés descartou demitir e atribuiu a súa implicación nesta operación contra a corrupción a "unha vendetta de Vendex", única empresa que concorría á adxudicación do servizo da ORA nun concurso posto en marcha polo goberno de Carlos Montes (PSOE) e que Marnotes decidiu paralizar en cumprimento dunha promesa electoral.


Summary: A Plataforma de Turismo e da Hostalería da Costa da Morte únese para pedir axudas reais

"Nestes momentos antóllase indispensable, así, artellar unha batería de medidas para paliar os efectos da crise económica nun dos sectores máis castigados, como o é a hostalaría, aínda que tamén se están a estudar outras dirixidas a máis sectores económicos do municipio", sinalan dende o Concello de Vimianzo, despois da reunión mantida onte coa hostalería.As representantes municipais, despois de escoitar as demandas e preocupación d@s profesionais, corroboraron que o Concello está a "formular, planificar e acordar unha nova liña de axudas ante a incertidume do futuro máis inmediata", que "se poidan tramitar do xeito máis sinxelo posible", solicitan os hostaleir@s. A alcaldesa comprometeuse a consensuar un borrador. Unha Asociación Unha das ideas é a constitución dunha Asociación da Hostalaría de Vimianzo, "algo que sería beneficioso para eles porque poderían optar, grazas a este status, de axudas vidas de distintas administracións", aporta a alcaldesa, Mónica Rodríguez. Ademais, dende o Concello están "estudando axudas para outros sectores. Quixemos darlle prioridade á hostalaría porque é a que máis tempo leva pechada e sin poder facturar; temos a esperanza de que outras administracións colaboren e así poder chegar a unha solución óptima para todas e todos, e sobre todo, reverter esta difícil situación", achega a alcaldesa, quen quixo enviar "unha mensaxe de ánimo para todas as persoas que rexentan un negocio baixo estas condicións, e transmitir que non estades soas e sós: traballamos e traballaremos para poder paliar os efectos desta devastadora crise sanitaria, que tamén o é económica", sentenciou.


Summary: [ACTUALIZADA ÁS 17:17H] O Senado asume as competencias do Parlament, quen non poderá nen investir novo presidente nen se reunir para facer unha declaración unilateral de independencia.

"Non se poden facer as cousas peor" [en alusión ao Govern catalán]. Así comezaba Mariano Rajoy, presidente do Goberno central, a súa intervención após o Consello de Ministros extraordinario que tivo lugar na mañá do sábado para xustificar as duras medidas que acordou o Executivo do Partido Popular, apoiado –segundo expresou de maneira explícita Rajoy– polo PSOE e por Ciudadanos. En rolda de imprensa, o presidente do Goberno central explicou que solicitará ao Senado a destitución de Puigdemont, Junqueras e de todos os consellers que forman o Consello de Goberno catalán. O exercicio das funcións, informou Rajoy, corresponderá aos órganos e autoridades que cre ou designe o Goberno central, que van ser directamente os Ministerios. Entre outras as medidas de calado, os xestores que designará a Moncloa en substitución do Govern serán quen controlen a TV3. Todas as medidas, dixo Rajoy, apoiadas polo PSOE e por Cs. PP, PSOE e Ciudadanos –as forzas políticas que acordaron estas medidas– só contaron co 38% do voto nas últimas eleccións catalás Ademais, Rajoy afirmou que se insta o Senado a disolver o Parlament e a convocar eleccións no prazo máximo de seis meses. "É o que quere a maioría e é o que di o sentido común", salientou o presidente do Goberno central, malia ser coñecedor de que entre PP, PSOE e Ciudadanos –as forzas políticas que acordaron estas medidas– só contaron co 38% do voto nas últimas eleccións catalás. A Administración da Generalitat, dixo Rajoy, de acordo co artigo 71 do Estatuto de Autonomía, "continuará funcionando como administración ordinaria", mais farao baixo as directrices dos Ministerios. Aliás, o Senado asumirá as competencias do Parlament, que non vai poder nomear novo Goberno nin convocar a sesión plenaria que fixe a declaración unilateral de independencia (DUI). En resposta a unha pregunta dos medios, o presidente do Goberno español confirmou que a TV3, a televisión pública catalá, estará controlada polos novos xestores. Así, os medios públicos que pasarán a estar dirixidos polos xestores que ordene o Goberno español. O obxectivo do Executivo de Mariano Rajoy pasa por dar "información obxectiva, veraz e equilibrada". O Col·legi de Periodistes de Catalunya xa condenou a intervención prevista na TV3 e Catalunya Ràdio. Nun chío en Twitter, cualifica de "ataque á liberdade de expresión" a medida de control dos medios públicos cataláns. Os Mossos tamén poderán verse afectados por estas medidas. Neste sentido, os documentos da Moncloa apuntan a unha substitución da policía catalá pola Gardia Civil ou a Policía Nacional "se for necesario". O executivo español tamén prevé "acordar o despregue das Forzas e Corpos de Seguridade do Estado en Catalunya" en coordinación cos Mossos, en caso de que non sexan relevados das súas competencias. Na súa comparecencia, Rajoy insistiu en que non se suspende a autonomía de Catalunya, mais na práctica as medidas que anunciou representan unha suspensión contra o poder executivo e lexislativo do Govern e do Parlament. Os obxectivos Na rolda de imprensa, o presidente do Goberno central afirmou que os obxectivos da aplicación do artigo 155 da constitución española son catro: "Primeiro, voltar á legalidade; segundo, recuperar a normalidade e a convivencia, que se deteriorou moito en Catalunya, terceiro, continuar coa recuperación económica e cuarto, celebrar eleccións en situación de normalidade. Carles Puigdemont anunciou que fará unha declaración institucional ás 21h deste sábado. Ás 17h está previsto que participe na manifestación convocada para pedir a liberdade "dos Jordis", os líderes dos colectivos soberanistas Jordi Sànchez e Jordi Cuixart, enviados á cadea sob a acusación de sedición. Esta mesma mañá coñecíase que a Fiscalía ultima unha querela contra o presidente da Generalitat por un delito de rebelión, que está penado con até 30 anos de prisión. O Pleno do Senado, a sexta feira Segundo acordou a Mesa do Senado nunha reunión extraordinaria este sábado -co único voto en contra da representante do PNV e cos votos a favor do PP e do PSOE-, o pleno que aprobará as medidas anunciadas por Rajoy terá lugar ás 10h da sexta feira, 27 de outubro. Será pola tarde cando o Consello de Ministros as faga efectivas.


Summary: "Alaridos de independencia", "odio visceral a España", "aplausos al terrorista Otegi", "apoyo a la dictadura cubana"... Os diferentes medios da dereita española non aforraron en dinamita á hora de relatar o encontro que a fronte nacionalista realizou este domingo.

Dunha reunión de dous mil galegofalantes nun auditorio ao longo de todo un día non podía saír nada bon. A caverna mediática españolista xa se cheiraba que aquilo (a XIV Asemblea Nacional do BNG) ía ser perigoso. Mais non se imaxinaba canto. Unha simple lectura para ver como os medios da dereita máis españolista relataron esa cita permite comprobar até que punto Madrid puxo o casco e cavou trincheiras. Están en guerra contra el separatismo, venga de donde venga, como gostan de dicir. Veña de Euskal Herría, de Catalunya. Ou de Galiza. Os mellores en relatar o acontecido foron os de La Razón. Nin palabra. Eles, polo que se ve, non falan de provincias. Case que mellor, á vista do que os outros medios contaron da XIV Asemblea. "O Bloque máis radical aplaude a Otegi ao berro de independencia", titulou o ABC El Mundo titulou 'O BNG recupera o seu discurso soberanista'. Comedidos no titular, desmelénanse no texto: falan de que nesta asemblea gañou "a á máis radical", que impuxo un "cambio de líder" e "silenciou a disidencia". Para o correspondente deste meio, na cita do Palacio de Congresos, o BNG adicouse a "recuperar a linguaxe dos 80 para proclamarse anti-Otan e anti-UE". Destaca que mesmo se falou "de colonialismo". Mais a traca grande viña ao final, para describir o ambiente da AN: "soflamas patrióticas, referencias a pensadores nacionalistas (que algún haberá, deberon pensar en Madrid)" e, "proclamación dunha fe (...) que sirva para lamber as feridas da perda de confianza cidadá". Para El Mundo, nesta asemblea gañou "o á más radical", que impuxo un "cambio de líder" e "silenciou a disidencia" Pero se até aplauden aos portugueses! Mais El Mundo foi comedido en comparación co ABC ou Libertad Digital. No decano da prensa conservadora fixeron un oco entre tanto novo Papa para adicar unha páxina ao que para eles debe de ser o anticristo. Ou sexa, o nacionalismo galego. No ABC non enganan, iso sí, xa no titular prometían leña: "O Bloque máis radical aplaude Otegi ao berro de independencia". A continuación, afirmaba "o BNG blíndase con nacionalistas vascos, cataláns e estranxeiros". Na crónica da asemblea, a xornalista relataba como "o auditorio quecía" con "alaridos de independencia". E como a asemblea do BNG "enfervoreceuse" con Portugal ao falar a representante do Bloco de Esquerdas. E, como non, Otegi. Foi Niko Moreno transmitir a felicitación do político preso á AN do BNG e rebentar o palacio cos aplausos. Iso si, indican desde o ABC, na asemblea deste domingo "eran menos que hai un ano". Hai esperanza, semella dicir. A ver si desaparecen, jolines. Libertad Digital: "O Bloque acompañouse de todos os que odian España" "Odian a España" E, coma sempre, Libertad Digital non defrauda. Titula "O BNG elixe portavoz entre berros de independencia". E xa no texto indica que "os independentistas galegos elixiron portavoz nunha asemblea na que se acompañaron de todos os que odian España". E destaca que se leu unha "mensaxe da ditadura cubana" en apoio a asemblea do BNG. Textualmente din: "O novo cónsul xeral de Cuba, José Antonio Solana, recibido coa mensaxe Cuba si, yanquis non, leeu unha mensaje do Partido Comunista que soxuzga a illa"


Summary: A TV3 centra a campaña catalá a cinco días da celebración das eleccións

O tempo de campaña remata pero aínda fican un millón de persoas indecisas por convencer. As dúbidas están esencialmente dentro do bloque independentista, sendo a formación política cunha bolsa máis alta ERC. Segundo as sondaxes publicadas o pasado domingo, o 33% do electorado deste partido dubida entre o seu candidato Pere Aragonès e a proposta de Junts per Catalunya, Laura Borràs. Nunha porcentaxe menor, tamén hai disputa importante coa CUP, se ben neste caso a maior cantidade de votantes está en litixio con Junts. Outro tanto acontece no bloque españolista, con Ciudadanos desangrándose en beneficio do PSC e de Vox e con moitos votantes tradicionais do PP optando pola formación ultraespañolista, que atendendo á maioría das enquisas tería superado os populares. O debate decorrido na segunda feira na televisión pública catalá era chave nesta contenda. Ao mesmo acudiron catro mulleres, Laura Borràs, de Junts per Catalunya; Jèssica Albiach, de En Comú Podem; Dolors Sabater, da CUP, e Àngels Chacón, do PDeCAT, e cinco homes, Pere Aragonès, de ERC; Salvador Illa, do PSC; Carlos Carrizosa, de Ciudadanos; Alejandro Fernández, do PP; Ignacio Garriga de Vox, alén do moderador, Vicent Sanchis. O debate librouse nun plano por arriba, entre Borràs, Aragonès e Illa, os tres candidatos con posibilidades de gañar os comicios, e noutro nivel por abaixo, onde as outras formacións aparecen nas enquisas situadas a escasa distancia, agás o PdeCAT, que a totalidade das sondaxes sitúan sen representación. Os candidatos con aspiracións a liderar o vindeiro Goberno apostaron por non arriscar. Así, Borràs, cuxa presenza nos medios públicos está moi limitada polas restricións impostas pola Xunta Electoral Central a Junts per Catalunya, deu o golpe de efecto da noite ao anunciar que no caso de resultar elixida presidenta nomeará como conselleiro de Sanidade Josep Maria Argimon, o actual secretario de Saúde Pública e cuxa xestión na loita contra a pandemia é moi ben valorada pola cidadanía catalá. Ao tempo, Borràs puxo en valor que Catalunya contase por primeira vez na súa historia cunha presidenta, algo que enfureceu as candidatas Jéssica Albiach e Ángels Chacón, quen reprocharon que fose "candidata baixo a tutela" de Puigdemont. Aragonès botou man das súas táboas, defendeu a xestión do seu Goberno e buscou constantemente un cara a cara co PSC. "Entre o PSOE e Catalunya sempre escollen o PSOE", dixo a Illa, a quen afeou descoñecer a realidade do país, como maneira de pór en valor a súa bagaxe como vicepresidente nun contexto de crise económica e social. O candidato de ERC sentiuse cómodo cando os seus rivais o colocaron no centro do escenario político e destacou que só a súa formación é capaz de tecer un espectro amplo de alianzas desde a CUP até En Comú Podem. Aínda que obviou responder as dúbidas deslizadas por Borràs sobre un posíbel pacto co PSC, este argumento está a lle facer moito dano ao longo da campaña entre as bases independentistas. Illa non conseguiu nesta ocasión a centralidade lograda no debate da TVE. O candidato socialista adoptou un estilo presidencial e centrouse en enumerar as propostas do seu programa en cada unha das áreas cun forte pouso institucional herdado da súa etapa ministerial. Porén, viuse obrigado a baixar ao corpo a corpo en diferentes ocasións e a sinalar premido por Aragonès que non ía aceptar os votos de Vox para gobernar "nin por activa nin por pasiva nin por perifrástica". Laura Borràs, á cabeza A prohibición de publicar enquisas no Estado español sobre o proceso catalán non impide que se estean divulgando noutros lugares da Unión Europea. Así, o diario escocés The National está publicando diariamente un tracking da empresa Feedback que na súa edición de hoxe coloca na cabeza a Laura Borràs con 34 escanos, seguida de ERC e PSC con 30.


Summary: Pachi Vázquez anunciou fronte á escultura de Rosalía de Castro que este acto do PSdeG nace con vocación de continuidade.

O monumento a Rosalía de Castro na Alameda de Compostela foi o lugar escollido pol@s socialistas galeg@s para "reafirmar o seu compromiso con Galiza e coas mulleres galegas e conxúranse para facer de todas e cada unha das súas reivindicacións un motivo de loita permanente", en palabras do seu secretario xeral, Pachi Vázquez. O dirixente socialista foi o encargado de facer a ofrenda floral e de pechar o acto de homenaxe co que os e as socialistas de Galiza rendían homenaxe ás "Mulleres con Historia". O PSdeG criticou a Feijoo denunciando que consinte "que as mulleres teñan salarios o 23% máis baixos que os homes e unhas prestacións por desemprego un 18% menores". No seu discurso, Vázquez sinalou a Rosalía de Castro como unha das mulleres máis sobresaíntes da literatura galega e española e como precursora do movemento feminista. Puxo en valor o seu carácter reivindicativo "nun momento en que non era doado" e o seu compromiso enérxico na defensa da súa terra e da súa lingua. O discurso de Pachi Vázquez agradeceu tamén ás mulleres que "marcades o rumbo do PSdeG-PSOE". Saudou a veteranas loitadoras como María Xosé Porteiro e Rosa Gómez, e a activos do presente como Laura Seara, ex-secretaria de Estado para a Igualdade e deputada, que non puido asistir ao acto por se atopar no congreso dos deputados.


Summary: Luca Chao considera que após a suspensión das clases "non se pode pretender facer unha avaliación normal e sistemática" do curso actual.

Galicia en Común-Anova Mareas reclama á Xunta que dea "respostas claras" diante da "incerteza" da comunidade educativa após a suspensión das clases presenciais motivada pola emerxencia sanitaria do coronavirus. Precisamente, o Grupo Común da Esquerda (que engloba parte das formacións da plataforma Galicia en Común- Anova) rexistrou a pasada sexta feira no Parlamento galego, xunto ao BNG e ao Grupo Mixto, a petición para que compareza na Deputación Permanente a conselleira de Educación, Universidade e Formación Profesional, Carmen Pomar. En palabras da portavoz de Común da Esquerda Luca Chao, no actual momento "de máxima preocupación", un Goberno "responsábel debe dar respostas claras e son moitas as respostas que a comunidade educativa está a demandar". "Hai incerteza entre as familias, entre o profesorado e entre o alumnado, que non saben que vai pasar cos últimos meses de curso", engadiu. E é que, ao seu modo de ver, no actual contexto "non se pode pretender facer unha avaliación normal e sistemática" do curso 2019/20. Por outra banda, Chao considera que a conselleira Carmen Pomar "debe aclarar que vai pasar coas opositoras e opositores, que ven con preocupación como pasan os días sen saber que vai ser do seu futuro". Ademais destas cuestións, a portavoz de Común da Esquerda cre que a titular galega de Educación ten que "aclarar asuntos chave" como a "fenda dixital" entre o alumnado e a "atención á diversidade" na docencia durante a crise sanitaria.


Summary: A 26ª edición de Curtas de Vila do Conde (Portugal) cumpriu cun dos seus principais obxectivos: a divulgación do cinema que non é visto noutro lugar. O crítico Martin Pawley ofrécelle a Sermos Galiza a ollada dun festival que contou cunha programación ecléctica. Eis un extracto da crónica publicada no número 307 do semanario.

"Primeiro estranha-se, depois entranha-se". Este foi o slogan comercial que en 1929 inventou o poeta Fernando Pessoa para o máis popular dos refrescos de cola. O escritor, que traballaba como correspondente comercial ben valorado polo seu dominio da lingua inglesa, recibiu o encargo de idear unha mensaxe publicitaria de parte da compañía de Moitinho de Almeida, que tiña a representación da bebida en Portugal. Cando tivo noticia da campaña, o director de saúde de Lisboa, Ricardo Jorge, acordou a prohibición do produto tomando en consideración a propia frase de Pessoa: se primeiro parecía estraño mais logo un se afacía é porque tiña algún potencial estupefaciente, aditivo. Foi así que o tal refresco tardou case cinco décadas en establecerse ao sur do Miño. Este episodio real inspira o novo filme dun autor maior como é Eugène Green. Nacido nos Estados Unidos, mais francés por vocación, e cineasta tardío –tiña 53 anos cando estreou o seu primeiro filme, Toutes les nuits–, Green é un apaixonado defensor da lingua e a cultura como portadora da memoria dos pobos. O seu cinema é unha festa para os ouvidos, unha festa en que os textos son declamados para desvelar neles a súa absoluta transcendencia. Tamén para os ollos, na súa elegante e repousada aposta polos planos frontais que sitúan o rostro humano –un rostro que fala, que escoita, que pensa– no centro do pantalla. Esas marcas de estilo son as que emprega para relatar a anécdota de Pessoa, que nas súas mans se converte nunha verdadeira salvación de Portugal: as palabras do poeta axudaron a evitar a colonización do país en forma de bebida carbonatada. Máis alá da ironía, da piada cultureta, a curta do xenio francés é unha nova reivindicación da arte e o coñecemento como acto de resistencia. Para ben e para mal "o gosto cultural forma-se", como recorda un dos personaxes, e todos nós partillamos esa responsabilidade. Como Fernando Pessoa salvou Portugal, o seu regreso ao país veciño nove anos despois de A Religiosa Portuguesa, é o grande Green de sempre concentrado en 27 minutos, cun elenco sobresaliente encabezado por Carloto Cotta, Diogo Dória e o director Manuel Mozos: poucos nomes nunha pantalla ofrecen tanta esperanza de ledicia para o cinéfilo coma o seu. [Podes ler a crónica íntegra no número 307 de Sermos Galiza á venda na loxa e nos quiosques]


Summary: Hai xa 2.028 núcleos deshabitados, segundo o INE, a maior parte no norte das provincias de Lugo e A Coruña, encabezadas por Ortigueira (121), As Pontes (82), Muras (53) e Ourol (50). Outros 2.264 lugares teñen só 1 ou 2 habitantes.

En Galicia hai xa 2.028 núcleos deshabitados, segundo o INECada ano que pasa 80 novas aldeas fican abandonadas en Galicia. Xa son 2.028 e o seu número creceu en case 600 na última década, segundo o Nomenclátor do INE, que amosa o número de persoas que viven en cada núcleo de poboación. A estes máis de dous mil núcleos deshabitados pódense engadir outros tantos que contan con apenas 1 ou 2 habitantes, o que en moitos casos supón un risco claro de abandono nos vindeiros anos, se temos en conta que en moitos casos se trata de persoas de idade avanzada.Galicia conta cun total de 30.246 entidades singulares de poboación, case a metade de todas as que existen no Estado Español (61.674); 10.356 corresponden a núcleos e outros 20.626 están definidos como poboamentos diseminados. Porén, o 70% da poboación galega concéntrase xa no 6% do territorio do país.Ortigueira (121), As Pontes (82), Muras (53) e Ourol (50) son os concellos con máis núcleos deshabitados. Na lista tamén destacan A Lama (48), As Somozas (47), Palas de Rei (42) e Viveiro (41)A maior parte dos núcleos deshabitados concéntrase no norte das provincias de Lugo e A Coruña. Entre as dúas provincias suman 1.500 das 2.000 aldeas abandonadas de Galicia, con datos moi inferiores para Pontevedra e Ourense. De feito, Ortigueira (121), As Pontes (82), Muras (53) e Ourol (50) son os concellos con máis núcleos deshabitados. Na lista tamén destacan A Lama (48), As Somozas (47), Palas de Rei (42) e Viveiro (41). Ademais, Vilalba (34), A Cañiza e Friol (29), Pantón (27) e Sober (24).Hai uns anos Carlos Neira levou a cabo un completo estudo e mapeado destes lugares. Naquela investigación, Neira salientaba que "o feito de que o tipo de hábitat dominante no surleste de Galicia sexa nucleado e non disperso, con tamaños medios de poboación maiores, reduce susbtancialmente o número de lugares e aldeas con risco de abandono nesa zona".En todo caso, o número de aldeas abandonadas crece en todo o país: nos últimos dous anos a cifra en Lugo pasou de 795 a 838, na Coruña de 641 a 676, en Pontevedra de 258 a 321 e en Ourense de 171 a 193, rexistrando Pontevedra o aumento maior en termos proporcionais (un 24%).Este verán, Carme Toba Trillo, da Asociación para a defensa do Patrimonio Cultural Galego (Apatrigal), publicou na rede unha reportaxe fotográfica das aldeas nas que Chano Piñeiro filmou Mamasunción e Sempre Xonxa, Baíste (Avión) e Santoalla (Petín), hoxe despoboadas. Tamén o proxecto de fotográfico de Matteo Bertolino afondou na realidade do despoboamento do rural galego. De igual xeito, en numerosas localidades puxéronse en marcha iniciativas para dotar de nova vida a espazos rurais en proceso de abandono. É o caso de Rebordechán ou da rehabilitación da aldea de Saumede, na Bola, na que participa a música Monqoup. Ducias de aldeas galegas, á venda en InternetEntre eses máis de dous mil núcleos de poboación sen habitantes, algúns deles están á venda, atopándose con facilidade ducias de ofertas en Internet. Por menos de cen mil euros pódese mercar unha aldea enteira, con varias casas, muíños e outras edificacións. Unha das webs nas que se poden atopar estes anuncios chámase directamente aldeasabandonadas.com , que neste momento ofrece 36 aldeas galegas para a súa adquisición.Por menos de cen mil euros pódese mercar unha aldea enteira, con varias casas, muíños e outras edificaciónsEn coherencia cos datos do Padrón, a maior parte atópanse en Lugo (14) e A Coruña (14), con 6 en Ourense e apenas 2 en Pontevedra. Por 84.775 euros está dispoñible unha aldea completa con seis vivendas no norte da provincia de Lugo. E por 159.981 pódese adquirir unha aldea a 52 quilómetros de Lugo cun total de dez inmobles, incluídas tres vivendas e un forno de pan. Preto da cidade da Coruña está a venda por 169.500 unha aldea que inclúe catro muíños, nunha fraga moi frondosa, asegurando o anuncio que "é moi semellante aos bosques de Costa Rica"Máis elevado (600.000 euros) é o prezo doutra aldea lucense "non lonxe do Camiño de Santiago", que inclúe a compra dun convento, un muíño e outras edificacións que suman 40.000 metros cadrados. De igual xeito, por 240.000 euros véndese na Ribeira Sacra unha aldea que mesmo conta cunha capela e cun cine con bar e 170 metros cadrados de superficie.


Summary: A poxa dos terreos da Solana e do Finisterre queda suspendida "mentres haxa negociacións" tras a xuntanza do alcalde co presidente de Portos do Estado, que acepta buscar alternativas "desde a iniciativa pública" para os terreos que quedarán liberados coa posta en marcha de punta Lagosteira.

A poxa dos terreos da Solana e do Hotel Finisterre, que tanto balbordo levantou na Coruña, suspéndese polo momento. Ese é o acordo ao que na mañá deste venres chegaron o Concello, a Autoridade Portuaria e o presidente de Portos do Estado, José Llorca, logo de que este se reunise co alcalde, Xulio Ferreiro, e máis co concelleiro de Rexeneración Urbana, Xiao Varela. A poxa dos terreos da Solana e do Finisterre suspéndese mentres Concello e Portos do Estado manteñen a negociación "Non se formalizará a poxa mentres sigamos falando", adiantou Llorca. O proceso quedará así paralizado mentres segue unha negociación que continuará o vindeiro 7 de febreiro nunha xuntanza que os mesmos protagonistas manterán no pazo municipal de María Pita. Nela, buscarase unha fórmula para analizar o futuro dos terreos portuarios que quedarán libres coa posta en marcha a pleno rendemento do porto exterior de punta Lagosteira. Polo momento, acordouse buscar fórmulas para un sistema que garanta o uso público e común dese espazo que quedará liberado e en cuxa xestión puidesen participar diferentes administracións, pero coa ordenación da fachada marítima en mans do Concello.. Será "desde a iniciativa pública" e procurando alternativas para as parcelas que deixan de ter uso portuario, non só as da Solana e o Finisterre, senón tamén os peiraos de Batería, Calvo Sotelo e San Diego, nunha negocación conxunta. Portos do Estado accede a negociar co Concello a xestión pública dos terreos portuarios Portos do Estado, Autoridade Portuaria e Concello acordaron buscar "principios de acordo" para atopar "outras solucións" que acheguen recursos para amortizar a débeda da construción do porto exterior de Arteixo. Non se determinou, no entanto, se está descartada a poxa ou a adxudicación directa que defende o goberno local da Marea Atlántica tras a oferta de 1,4 millóns de euros xa realizada. En todo caso, segundo aclarou o alcalde, hai "vías abertas" que implicarían prazos "diferentes". O executivo local, tal e como trasladou na xuntanza, propón o cesamento gratuíto dese espazo e alude á operación urbanística que o porto de Valencia levou a cabo en 2013 e, mediante a cal, o Estado cedeu de balde un millón de metros cadrados ao Concello valenciano. En canto á paralización da poxa dos terreos da Solana e do Hotel Finisterre, a decisión chega logo de que fose precisamente iso o que o pleno da Coruña solicitara hai dúas semanas. Daquela, aprobáranse por maioría as tres mocións presentadas por Marea Atlántica, PSdeG e BNG que, con distintas formulacións e camiños, reclamaron o carácter público do espazo e a súa devolución ao Concello. Precisamente, a única moción aprobada por unanimidade -e a única na que o PP votara a favor- foi a dos socialistas, na que se pedía a paralización da privatización que busca levar a cabo a Autoridade Portuaria e esixíalle ao ente o respecto ao acordo acadado polo Concello e a aceptación da oferta formal, realizada xa en dúas ocasións. Tanto esa proposta do PSOE como a da Marea esixía da Autoridade Portuaria o respecto aos compromisos aos que en xuño chegou co Concello para a venda do espazo da Solana por 1,4 millóns de euros, un acordo aprobado por unanimidade polo Consello de Administración do Porto, posteriormente incumprido. Así, as dúas mocións instaron a "paralizar a poxa" e a garantir a titularidade pública deses terreos, demandándolle ao ente portuario "admitir a oferta xa realizada e comunicada os días 21 de outubro e 26 de decembro". Desde o colectivo Véndese Cidade ou da Comisión Aberta en Defensa do Común celébrase o que é "unha vitoria da loita na rúa", pero só "temporal". "Non pararemos ata recuperar o que é de toda a cidade", din.


Summary: Conflitos no mundo, alén de Ucraína, e o papel das superpotencias.

A invasión de Ucraína por parte de Rusia non é o único conflito bélico activo no mundo. Tamén fóra da nosa contorna máis próxima, a europea ─onde os focos dos países do continente están postos na crise ucraína polo risco de que a guerra chegue ás súas portas─ as bombas e as balas cóbranse vidas a diario. Coa participación ou beneplácito de Occidente e Rusia. Mentres as bombas caen en Ucraína, noutros lugares do mundo os crimes contra a poboación e a violación de dereitos humanos veñen por desgraza de vello e non teñen visos de finalizar nun futuro próximo. A guerra en Etiopía fai un ano mentres as forzas tigriñas se dirixen á capital Palestina O caso máis icónico é o do pobo palestino, sometido a unha ocupación ilegal por parte de Israel, tal e como recollen infinidade de resolucións da ONU. As protestas e a resistencia da cidadanía chocan cunhas forzas israelís fortemente armadas, que en demasiadas ocasións acaban con falecidos e detidos, tamén menores. As iniciativas desde diversos eidos e en diversos momentos ─por exemplo, os Acordos de Oslo de 1993, coa mediación de EUA e Rusia─ acabaron por descarrilar. A axuda humanitaria de organizacións supraestatais, tenta paliar en parte a crise que se vive a diario nos territorios ocupados, mais non resolve o problema de fondo: o estabelecemento de dous Estados, a solución que máis consenso xera na comunidade internacional. Fayez Badawi: "O que fai Israel é unha limpeza étnica" A xeopolítica e os intereses económicos interpóñense: Israel, un dos principais produtores de armas do mundo, é un fiel aliado dos Gobernos estadounidenses; tamén de Rusia, cunha estreita relación cos ultradereitistas Benjamin Netanyahu (ex primeiro ministro) e Naftali Bennett (o actual). Sáhara Occidental O proceso de autodeterminación saharauí é materia pendente desde hai décadas. É o gran conflito esquecido por toda a comunidade internacional, que ve en Marrocos un socio fiábel. Tanto Estados Unidos como Rusia deron o seu apoio ao plan de ocupación de Rabat para o Sáhara Occidental. Bruxelas prioriza os intereses económicos, mais a xustiza comunitaria concedeu unha pequena vitoria ao pobo saharauí en setembro pasado: o Tribunal Xeral da UE ordenou anular os acordos de comercio e pesca subscritos entre Marrocos e a UE, tal como reclamou a Fronte Polisario en senllos recursos. Un ano da ruptura do alto o fogo no Sáhara Occidental España ten especial responsabilidade. A Polisario sostén que segue a ser a potencia administradora do Sáhara Occidental, un dos 17 Territorios Non Autónomos de todo o mundo e tema de debate no seo do Comité Especial de Descolonización da ONU. Iemen A guerra que provocou a que continúa a ser a maior crise humanitaria do Planeta desenvólvese no Iemen: 24,1 millóns de cidadáns (80% da poboación) necesitan axuda humanitaria para sobrevivir, arredor de, segundo a ONU. Unha guerra das chamadas indirectas (proxy, na terminoloxía inglesa) entre dous acérrimos inimigos: Arabia Saudí e o Irán, que apoian cada un dos grupos en conflito que aspiran ao Goberno. Iemen, inferno en vida para a infancia Os países occidentais, no seu enfrontamento co sistema teocrático iraniano deron apoio á coalición liderada pola monarquía absoluta árabe Estados Unidos e outros países. Tanto Riad como de Teherán son campións na violación de dereitos humanos.


Summary: O grupo Adolfo Domínguez finalizou o exercicio fiscal 2017-2018 con 114 millóns de euros en vendas e unha mellora do resultado operativo de 75% respecto ao ano anterior.

Adolfo Domínguez despedirá 110 traballadores, 8% do seu cadro de persoal, composto por 1.325 persoas, após a posta en andamento do seu plan de fusión de marcas, segundo vén de anunciar a propia compañía galega. AD iniciará un expediente de despedimento colectivo, mobilidade e modificación das condicións de traballo por causas económicas, produtivas e organizativas que afectará 110 postos de traballo. A firma galega iniciou o proceso de fusión das súas marcas U, AD+ e Adolfo Domínguez baixo unha mesma marca - Adolfo Domínguez- coa transformación de aproximadamente 115 puntos de venda. Unha vez finalizado o proceso, unha soa marca, Adolfo Domínguez, sumará 416 puntos de venda en 29 países. O grupo Adolfo Domínguez finalizou o exercicio fiscal 2017-2018 con 114 millóns de euros en vendas, 1.325 empregados e unha mellora do resultado operativo de 75% respecto ao ano anterior.


Summary: Eldiario.es desvela que o goberno español prevé para o noso territorio, e outros do norte, tramos de vía única (e non de dupla) e velocidades de 250 Km/h fronte os máis de 350 do resto da rede. Un AVE de segunda categoría.

Galiza non terá AVE. Ou non terá un AVE como o existente no resto do Estado, senón que será inferior en velocidade, prestacións e capacidade. Non será, pois, ese AVE no que o Estado español inxectou miles de millóns de euros para levar ao sur e levante do territorio, e vendida como a maior infraestrutura das últimas décadas. Eldiario.es desvela esta sexta feira que o goberno español deixa a Galiza (así como a Asturies e Euskadi) condenados a ter un AVE de segunda categoría. Unha afirmación que parte do acceso á convocatoria de ADIF de concursos de instalación de vía, electrificación e sinalización para a conexión ferroviaria entre a Meseta e o norte. Neses documentos, e segundo fontes e empresas consultadas por 'El Diario', fica claro que unha parte substancial dos tramos ferroviarios do AVE a Galiza van ser de vía única, non dupla. Unha tesoirada orzamentaria que terá como consecuencia que o que chegue a Galiza non vaia ser AVE, senón algo moi inferior. Así, a velocidade que terá este tren non pasará de 250 kilómetros por hora. No resto da rede supera os 350 Km/h. Unha conexión ferroviaria de 'altas prestacións' dispoñíbel en boa parte do territorio mais que en Galiza, e os territorios antes mencionados, non vai chegar. No diario dixital que destapou esta nova sinalan que, postos en contactos con Adif, aseguráronlles que é algo "provisional" e que volverán ao proxecto inicial unha vez que volva haber diñeiro. No goberno español existe certa preocupación pola reacción que poida haber nos territorios afectados a un recorte que os deixa cun servizo de segunda categoría.


Summary: "Algún tempo atrás fomos quen de gobernarnos por nós mesmos", dixo Quique Peón ao presentar o seu vindeiro espectáculo, un musical que leva a escena a Revolución Irmandiña con case 100 artistas no escenario.

Os días 7 e 8 de decembro Quique Peón Cía estrea no Teatro Colón da Coruña o seu novo espectáculo: 'O Poder de Arcabuz', un musical que recrea a Revolución Irmandiña que tivo lugar en Galicia na Baixa Idade Media. Trátase dun espectáculo que combina música e danza (tradicional e contemporánea) en gran formato, con case un cento de artistas no escenario: 33 bailaríns, 24 músicos e 40 persoas no coro. A compañía Quique Peón Cía. e o Grupo de Música e Baile Tradicional "Xacarandaina" xúntanse para facer unha das obras máis ambiciosas dos últimos anos. "O Poder do Arcabuz" fusiona distintas artes escénicas enmarcadas nun contexto netamente contemporáneo e traído aos nosos días. A obra é a descrición surrealista dunha historia, creada para a ocasión, baseada na maior revolta do século XV en Europa: A Revolta Irmandiña. Quique Peón -autor, director e coreógrafo do espectáculo- utiliza a historia dos Irmandiños e o arcabuz como metáfora do poder e dos cartos. "É unha obra supercontemporánea, non só polo concepto senón tamén polo seu plantexamento, aínda que todos os movementos son tradicionais", explicou Peón.


Summary: BNG e PSdG-PSOE veñen de asinar un acordo co que se inicia o camiño cara ao baleiramento de competencias das deputacións, un "adelgazamento" cara á súa desaparición final. O BNG mantén aspiracións de presidir a da Coruña.

Como un acordo histórico presentou Xavier Vence o programa marco aprobado polo BNG máis o PSdG-PSOE que conducirá a unha progresiva redución de competencias das Deputacións de cara á eliminación final, obxectivo sostido desde sempre polo nacionalismo. O programa, segundo o voceiro nacional do BNG, supón un ataque "á liña de flotación da recentralización de competencias cara ás deputacións que impón o PP a través da reforma local" que entrará en vigor en 2016. Contra esa liña de actuación, apostan en inverter o proceso cun progresivo adelgazamento das deputacións, no camiño de consolidar e aumentar as competencias dos concellos. Calendario de transferencia Adelgazamento das deputacións, democratización do seu funcionamento e xestión de recursos fóra dos clientelismos son os tres eixos do programa marco, como sinalou a secretaria de Política Municipal, Goretti Sanmartín. "Adelgazamento das deputacións, democratización do seu funcionamento e xestión de recursos fóra dos clientelismos son os tres eixos do programa marco" A transferencia de competencias responderá a un calendario que se negociará nos tres primeiros meses no caso da Xunta e que, no dos concellos, consistirá nunha transferencia directa de recursos para os investimentos prioritarios que decidan os propios municipios. Invértense, pois, os termos do proceso, segundo sinalou Goretti Sanmartín xa que o acordo contempla a elaboración dun orzamento cos recursos das deputacións tras escoitar as necesidades dos concellos no canto de ser a propia institución provincial quen decida que subvencionar. "Son os concellos os que deben decidir e, desde as deputacións, proceder á transferencia directa de recursos", sinalou Goretti Sanmartín. A "democratización radical" que contempla o programa marco dirixirase a superar o "presidencialismo" dos entes provinciais e reforzar órganos colexiados como a xunta de portavoces e plenarios ademais dunha modificación do regulamento encamiñado á promover a participación de todos os grupos. Nesta orde de cousas, desaparecerán os fondos de uso discrecional da presidencia. Por outra banda, na distribución de recursos, promoverase o apoio a concellos pequenos, de menos de 50.000 habitantes así como actuacións supramunicipais e comarcais. Cambio na Coruña O BNG defendeu tamén a súa vontade de aspirar a presidencia da deputación da Coruña, sendo que, ao seu ver, contribuiría para "visibilizar" a nova etapa política e o cambio radical sinalado no programa. Dirixiuse, de maneira especial, á Marea Atlántica que é decisiva á hora de decidir finalmente cara que lado se inclinará a balanza. Segundo a formación nacionalista, a coincidencia programática case total tería que propiciar que a presidencia da deputación da Coruña recaese no BNG. "Falta saber se consideran de interese que sexa o BNG quen leve adiante esa mudanza transformadora dunha maneira intensa e acelerada. A pelota está no seu tellado", dixo.


Summary: Os conselleiros de Facenda, Infraestruturas, Cultura, Sanidade e Medio Rural deixan a acta de deputados mentres a manteñen Alfonso Rueda, Beatriz Mato, Rey Varela, Francisco Conde e Rosa Quintana. O vicepresidente xa apostara hai unhas semanas por manter os de "perfil máis político".

Os conselleiros de Facenda, Valeriano Martínez; de Infraestruturas e Vivenda, Ethel Vázquez; de Cultura, Educación e Ordenación Universitaria, Román Rodríguez; de Sanidade, Jesús Vázquez Almuíña; e de Medio Rural, Ánxeles Vázquez, deixarán a acta de deputados para centrarse no seu labor na Xunta. Os conselleiros de Facenda, Infraestruturas, Cultura, Sanidade e Medio Rural deixan a acta de deputados Así o informou o grupo parlamentario do PP nun comunicado, no que aclara que os cinco conselleiros deixarán a acta "durante a próxima semana", co obxectivo de que os seus substitutos tomen posesión no seguinte pleno. Con esta decisión cumprirase coa vontade que expresara o presidente da Xunta, Alberto Núñez Feijóo, de que non todos os conselleiros compatibilizasen a súa acta na Cámara co traballo institucional. No entanto, si haberá quen o siga facendo. El mesmo conservará a acta no Parlamento e o seu traballo á fronte do Goberno, tal e como determina a lexislación autonómica. Tamén o vicepresidente e conselleiro de Presidencia, Alfonso Rueda; o conselleiro de Economía, Emprego e Industria, Francisco Conde; a responsable de Medio Ambiente e Territorio, Beatriz Mato; o de Política Social, José Manuel Rey Varela e a de Mar; Rosa Quintana. Moitos destes nomes soan desde hai tempo como máis que posibles candidatos do PP nas vindeiras eleccións municipais. A súa presenza simultánea no Executivo e na Cámara duplica a súa visibilidade nos vindeiros anos. Rueda, Beatriz Mato, Rey Varela, Conde e Rosa Quintana continuarán no Parlamento Hai pouco máis dun mes, o propio Alfonso Rueda asegurara que os conselleiros "con máis perfil político" eran "os máis axeitados" para manter a súa acta como deputados populares, aínda que aclarara que esa era a súa "opinión" e que a última palabra sería a de Feijóo. E o presidente vén de actuar tal cal. .Para substituír os conselleiros que deixarán a acta entrarán no Parlamento Soraya Salorio e Gonzalo Trenor, pola provincia da Coruña e Isabel Novo, Moisés Rodríguez e Jacobo Moreira, pola de Pontevedra. En canto se confirmen estes cambios, o grupo Popular reorganizará as súas portavocías e integrantes nas comisións.


Vai alá medio verán, pero queda moito festival. Unha das citas sinaladas no verán festivaleiro galego dende hai xa case década e media é o Revenidas de Vilaxoán, que afronta a súa décimo cuarta edición cunha dimensión moito maior da que tiña cando deu os primeiros pasos pero mantendo intacto o espírito co que naceu: música diversa de Galicia e doutros moitos países, unha vertente solidaria e, coma sempre, as tradicionais e populares sardiñas revenidas. Agora integrado nos Festivais Rías Baixas, a marca que agrupa nove eventos musicais e festivos da provincia de Pontevedra, o Revenidas 2017 presentou este martes o cartel definitivo que levará a Vilaxoán do 18 ao 20 de agosto unha morea de estilos musicais e non menos actividades paralelas. A cerna da programació musical comeza o venres, día 18, con grupos como La Pegatina, Terbutalina, Esne Beltza ou Vendetta; o sábado é a quenda de Riot Propaganda, Desakato ou Dakidarría e o domingo, de grupos e artigas como Auxili, Txarango ou Bohemian Betyars. Son, en suma, unha trintena de bandas nas que, salienta o director do festival, Xoán Quintáns, destacan un bo número de "mulleres bravas, que amosan os seus sentimentos a través da música". É o caso, por exemplo, de Sara Hebe, Pupil·les, De Vacas, Vodoo, Bolboreta, Ugía Pedreira ou Najla Shami. Xunto a elas, outro punto forte do certame é o Festival das Linguas, integrado na programación, con músicas de todo o mundo en galego, castelán, catalán, euskera, inglés ou húngaro, entre outras. O Revenidas 2017 achega unha trintena de bandas a Vilaxoán do 18 ao 20 de agosto e incrementa desta volta a súa oferta gastronómica e de actividades paralelas A presentación do Revenidas 2017, que combina actividades de balde con outras de pago -as dos escenarios Mahou e Deleite- estivo apoiada pola Deputación de Pontevedra a través da súa presidenta, Carmela Silva, quen destaca o "importante papel" das bandas femininas no festival". "No mundo da música hai moitas mulleres talentosas e por iso teñen que ter relevancia e festivais coma este". Silva gaba tamén a vertente solidaria do festival, como a Gran Gala de Circo Solidaria 'Flores contra o esquecemento'. "Síntome moi honrada pola mensaxe que se lanza este ano dende Vilaxoán, que as persoas refuxiadas son benvidas", sinala. O responsable de Cultura da entidade provincial, Xosé Leal, así como o alcalde de Vilagarcía, Alberto Varela, apoiaron tamén coa súa presenza un festival que desta volta amplía a súa oferta gastronómica alén da tradicional Sardiñada Popular e ofrece actividades como unha "experiencia marítima en familia" pola ría arousá. Só resta vivilo e comprobar, en verbas de Xurxo Souto, que "non hai experiencia musical máis bonita que cantar en Vilaxoán; cantar e ver como che está a dar na cara o vento mareiro", dixo no acto.


Summary: O goberno coruñés aproba a instrución que regula a paticipación cidadá nas sesións plenarias, "o principio" dun paquete de medidas neste ámbito, segundo o alcalde.

O "escano cidadán" do Concello da Coruña xa está aberto. É o xeito en que o novo goberno coruñés denomina o posto dende o que poderán intervir ata dez veciñas ou veciños da cidade en cada sesión plenaria, a comezar pola prevista para o vindeiro 7 de setembro. O alcalde, Xulio Ferreiro, presentou este martes o contido da instrución de participación cidadá que regulará os rogos e preguntas da veciñanza e que, asegura, é só "o principio" dunha serie de medidas neste ámbito. Segundo a instrución, xa promulgada, calquera persoa que estea empadroada ou "desenvolva a súa actividade profesional" na cidade da Coruña poderá optar a formular unha "cuestión relativa a asuntos de interese municipal" ante o pleno da corporación. Para facelo terá que tramitar unha solicitude dirixida ao alcalde nun prazo que se pechará cinco días antes de cada pleno, cuxa orde do día estará publciada na web municipal. As solicitudes poderán ser persoais ou en representación dunha entidade e non poderá haber dúas cuestións sobre o mesmo tema. No caso de que se formulen máis de dez peticións para un pleno, indica o goberno local, un sorteo realizado por funcionarios municipais será o que decida que intervencións chegan a María Pita. As demais trasladaranse ao reparto do mes seguinte. Unha vez elaborada a lista de intervencións cidadás, que será pública, as persoas que as presentasen poderán falar ata tres minutos ante os edís, nun debate moderado polo propio alcalde, que na súa condición de presidente do pleno terá a potestade de retirar a palabra no caso de que se produzan "inxurias" contra algún dos concelleiros e concelleiras. As intervencións da veciñanza durarán ata tres minutos e terán que ser respondidas polo goberno local O alcalde, indican, será tamén que lle dea a palabra "ao concelleiro ou concelleira aludida, para que dea reposta". No caso de que se trate dunha cuestión "complexa", o goberno local terá que responder "nun período máximo de 15 días, por escrito", ao asunto formulado. "Este é o principio, trátase dunha das primeiras medidas do que para nós vai supoñer un cambio radical na maneira de gobernar este Concello", afirma Ferreiro. O formulario para solicitar intervir no pleno, así como o conxunto da instrución que regula este mecanismo de participación, está xa publicado no sitio web do Concello da Coruña.


Summary: Presiona para que os socialistas celebren un congreso extraordinario antes do verán e advírtelle ao secretario xeral que o PSOE non aposta por suprimir as deputacións, tal e como el propón.

Besteiro aprema a Pachi Vázquez. O secretario xeral do PSdeG en Lugo, José Ramón Gómez Besteiro, contestou o líder dos socialistas galego sobre os tempos que prepara no partido para advertir que a súa posición "non se modificou", polo que cre que abrir "un espazo de interinidade non beneficia o partido nin tampouco a sociedade". Así, ínstao a superar esta situación acelerando xa a celebración dun congreso extraordinario antes do verán, unha aposta que comparte, di, con numerosos cargos municipais. Besteiroo pide superar a "interinidade que non beneficia nin o partido nin a sociedade" "Unha vez que en novembro no Comité Nacional se traballou case de forma unánime na idea de establecer un Congreso extraordinario axiña, iso guste ou non guste abre un espazo de interinidade, e ese espazo de interinidade creo que non beneficia o noso partido, e ao non beneficiar o noso partido tampouco beneficia a sociedade", asegurou o presidente da Deputación de Lugo en referencia ás propostas de Pachi Vázquez, que non asegura un cónclave tan pronto como desexa Besteiro, e do que espera unha aclaración na Executiva Nacional que o PSdeG celebra este luns tras coñecer a proposta "a través dos medios". "Que ese Congreso e a elección da nova dirección se estableza antes do verán é o sentir maioritario do partido" "Nestes momentos temos que estar rearmándonos non só politicamente, senón tamén administrativamente. O PSOE é un partido máis necesario que nunca para a sociedade, e ademais temos que afrontar próximos retos electorais, como son as municipais, dunha forma rápida", insistiu Besteiro, que se erixiu tamén en voceiro doutros membros o partido. "Iso é o que queren tamén os alcaldes e concelleiros cos que teño falado; necesitan que esta situación se corrixa canto antes. Que ese Congreso, que esa elección da nova dirección se estableza antes do verán creo que é o sentir maioritario do partido". En canto á proposta de Vázquez para realizar primarias nas que se elixa o futuro líder do partido, Besteiro asegura que a súa opinión "é clara" desde decembro, cando manifestou que a votación "debería facerse a través da máxima un militante un voto, porque iso fortalece o secretario xeral e fortalece o partido". "Niso tampouco cambiei de opinión porque me parece un camiño axeitado, hai que facer o esforzo para que iso sexa así". Ademais, Antón Louro, presidente provincial do PSdeG en Pontevedra, foi aínda máis duro e cualificou a proposta de Pachi Vázquez de "improvisada" e asegurou que son "ganas de marear, de enlamar e de crear máis problemas dos que hai". "O compañeiro Pachi non foi elixido por primarias nin polo comité nacional, foino a proposta da executiva; hai un déficit democrático que hai que subsanar", asegurou en rolda de prensa. O futuro das deputacións Por outra banda, Gómez Besteiro, durante o IV Encontro de Cooperación cos Concellos, dixo respectar "todas as opinións", pero volveu amosar o seu rexeitamento ás palabras de Pachi Vázquez, que aposta por eliminar as deputacións. Así, defendeu que se convertan en "institucións modernas, transparentes, abertas á xestión municipal e dedicadas fundamentalmente a actuacións nos concellos de menos de 20.000 habitantes, para garantir servizos basicos e fundamentais". O presidente da Deputación de Lugo defende a permanencia dos organismos provinciais en contra da opinión de Pachi Vázquez "Iso é o que o PSdeG dixo, e polo tanto, eu quedo coa declaración que fixo o meu partido hai apenas dez meses. En todo caso, como saben son unha persoa que admite a discusión e o debate, e o que marque o meu partido no futuro será respectado por parte de quen lles está a falar, pero en canto aos cambios de opinión, teñen que permitirme que non faga unha valoración sobre iso, senón sobre o que opina o meu partido a día de hoxe", incidiu. "Respectarei o que o meu partido diga, pero ata o día de hoxe as deputacións están consagradas polo partido", volveu reivindicar, malia aceptar que é "lóxico" que se teñan que modificar as deptuacións "e adaptalas a unha realidade". "Non respondemos a un interese autonómico nin estatal, é un interese do municipalismo, que é onde o partido socialista afonda nas súas raíces máis profundas", dixo.


Summary: Por medio da interposición dun recurso contencioso-administrativo a Deputación de Pontevedra esixirá á Xunta de Galiza "que cumpra coas súas obrigas" e leve adiante os traballos de conservación do Pazo de Lourizán, co obxectivo de recuperar este elemento do patrimonio histórico e arquitectónico para a cidadanía e evitar danos derivados do mal estado en que se atopa e que podería rematar nun incendio.

O emblemático Pazo de Lourizán de Pontevedra acabará nos tribunais debido á aprobación no pleno da deputación desta sexta feira 26 de xullo da apresentación dun recurso contencioso-administrativo para esixir á Xunta de Galiza que se faga cargo da rehabilitación do edificio señorial e "cumpra así coas súas obrigas". César Mosquera, acusou á Xunta de pretender unha "manobra" para "privatizar" as instalacións a través da empresa Ence Desta maneira, o goberno da deputación criticou o "silencio" da Xunta aos seus catro requirimentos enviados e espera que este recurso "poña fin ao desprezo" á riqueza histórica e artística que entraña o edificio así como á "cidadanía, que ve frustradas as súas expectativas de gozar dese patrimonio histórico e arquitectónico", sinalouse no pleno por parte do voceiro do PSdeG, Carlos López Font, quen tamén cualificou de "incomprensíbel" a actitude tanto da Xunta como das e dos deputados provinciais do PP por votaren contra da iniciativa. O edificio está actualmente baixo a titularidade da deputación mais a súa restauración e conservación depende da Xunta, pois o convenio para Lourizán, no que están Xunta e deputación, figura entre as obrigas da Consellaríaa de Medio Ambiente desenvolver na leira un proxecto ambiental que inclúa a investigación da xestión sustentábel do monte e tamén "efectuar obras de conservación necesarias na zona nobre. O vicepresidente da institución provincial, o nacionalista César Mosquera, acusou á Xunta de pretender unha "manobra" para "privatizar" as instalacións a través da empresa Ence. De feito, no ano 2017 o vicepresidente da Xunta, Alfonso Rueda, quixo interceder a favor de Ence diante da deputación, trasladando a proposta da empresa contaminante de investir 10 millóns de euros no Pazo de Lourizán para rehabilitación e instalar un centro de investigación forestal. Daquelas, desde a Deputación amosaran o seu apoio a un centro de investigación nas instalacións, mais sempre que este fose da Xunta e non de Ence. O recurso contencioso-administrativo é o resultado da moción aprobada en marzo de 2019 O recurso contencioso-administrativo é o resultado da moción aprobada en marzo de 2019 instando á Xunta a cumprir o convenio subscrito en xaneiro de 1991 e modificado en xaneiro de 2000 cedendo a leira, os seus edificios, instalacións e plantacións. A moción valoraba "estudar medidas legais para velar pola protección do patrimonio da provincia" e o último requirimento formal enviado á Xunta por parte da deputación foi en maio de 2019.


Summary: Sindicatos Cesm e O`Mega sinalan os "xestores" como responsábeis do desbordamento.

Os médicos tamén din basta. A situación da sanidade pública volve poñerse baixo os focos a raíz dos colapsos nos servizos de urxencias por mor da vaga de gripes e os profesionais lembran que estamos nunha situación preocupante. Os sindicatos Cesm e O'Mega advirten que o "colapso" na sanidade pública xa non é circunscrito a datas determinadas. Antes esta situación dábase en momentos concretos, como as vagas de gripe, mais agora e4stariamos perante outro escenario. Así, ambos os dous sindicatos indican que os problemas son constantes durante meses, comezando a finais de xuño e alongándose até febreiro do ano seguinte. Unha situación con médicos "desbordados" e cos puntos de atención continuada (PAC) nunha situación complicada, totalmente saturados. Non se inviste en atención primaria, denuncian os médicos, e iso, xunto coas políticas de recortes, pasan factura. A Lei de Saúde de Galiza que impulsa o goberno galego non vai solucionar estes problemas, consideran estas centrais, pois non se inviste na atención primaria, o primeiro elo da cadea de sanidade pública. Estes facultativos exixen da administración que poña os medios materiais e humanos que sexan precisos para reverter a situación. "A poboación non se merece a atención que se lle está a dar", denuncian. Os sindicatos sinalan os "xestores" como os responsábeis desta realidade de saturación e desbordamento na sanidade pública.